CELEX: 32021R1336
Language: hr
Date: 2021-06-02 00:00:00
Title: Delegirana uredba Komisije (EU) 2021/1336 оd 2. lipnja 2021. o izmjeni Delegirane uredbe (EU) br. 907/2014 u pogledu financijskog upravljanja

12.8.2021   
               
               
                  HR
               
               
                  Službeni list Europske unije
               
               
                  L 289/6
               
            
         
            DELEGIRANA UREDBA KOMISIJE (EU) 2021/1336
            оd 2. lipnja 2021.
            o izmjeni Delegirane uredbe (EU) br. 907/2014 u pogledu financijskog upravljanja
         
         
            EUROPSKA KOMISIJA,
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (1), a posebno njezin članak 40. i članak 46. stavak 1.,
            
            budući da:
            
               
                           (1)
                        
                        
                           Člankom 40. prvim stavkom Uredbe (EU) br. 1306/2013 propisano je da sva plaćanja koja agencije za plaćanja država članica izvrše korisnicima prije najranijeg mogućeg datuma plaćanja i nakon najkasnijeg mogućeg datuma plaćanja nisu prihvatljiva za financiranje Unije, osim u određenim slučajevima.
                        
                     
            
               
                           (2)
                        
                        
                           Člankom 5. i 5.a Delegirane uredbe Komisije (EU) br. 907/2014 (2) utvrđeni su uvjeti u okviru kojih se, u skladu s načelom proporcionalnosti, izdatci ostvareni nakon rokova plaćanja smatraju prihvatljivima za plaćanja Unije.
                        
                     
            
               
                           (3)
                        
                        
                           Delegiranom uredbom Komisije (EU) 2015/160 (3) u članak 5. Delegirane uredbe (EU) br. 907/2014 umetnut je stavak 3.a kako bi se pružila pravna sigurnost i razjasnili uvjeti koji se primjenjuju na izravna plaćanja izvršena u financijskoj godini 2015. u skladu s Uredbom Vijeća (EZ) br. 73/2009 (4). Ta je odredba zastarjela i zato se može izbrisati.
                        
                     
            
               
                           (4)
                        
                        
                           Provjere poštovanja krajnjeg roka plaćanja provode se za plaćanja u okviru Europskog fonda za jamstva u poljoprivredi („EFJP”) i plaćanja u okviru Europskog poljoprivrednog fonda za ruralni razvoj („EPFRR”). Međutim, provjere poštovanja rokova plaćanja za EFJP provode se dvaput u financijskoj godini, odnosno za izdatke ostvarene do 31. srpnja i preostale izdatke ostvarene do 15. listopada, dok se poštovanje roka plaćanja za EPFRR provjerava jednom u financijskoj godini za sva plaćanja izvršena za tu financijsku godinu.
                        
                     
            
               
                           (5)
                        
                        
                           Radi jednostavnosti i učinkovitosti te da bi se smanjilo administrativno opterećenje za države članice i Komisiju, trebalo bi utvrditi jednu provjeru poštovanja rokova plaćanja za cijelu financijsku godinu i za rashode u okviru EFJP-a. Tu provjeru trebalo bi provesti za rashode ostvarene do 15. listopada. Međutim, ako se u kontekstu izjava o izdatcima utvrdi nepoštovanje rokova plaćanja, Komisiji bi trebalo omogućiti dodatnu provjeru rashoda ostvarenih do 31. srpnja.
                        
                     
            
               
                           (6)
                        
                        
                           Uredbom (EU) 2020/2220 Europskog parlamenta i Vijeća (5) izmijenjena je Uredba (EU) br. 1305/2013 Europskog parlamenta i Vijeća (6) te je razdoblje trajanja programa ruralnog razvoja koji primaju potporu iz EPFRR-a produljeno do 31. prosinca 2022., a državama članicama omogućeno je da financiraju svoje produljene programe iz odgovarajućih dodijeljenih proračunskih sredstava za godine 2021. i 2022. Nadalje, Uredbom (EU) 2020/2220 dodatna sredstva iz Instrumenta Europske unije za oporavak („EURI”) stavljena su na raspolaganje u produljenim programima za godine 2021. i 2022. radi financiranja mjera na temelju Uredbe (EU) br. 1305/2013 u cilju ublažavanja učinka krize uzrokovane bolešću COVID-19 i njezinih posljedica za poljoprivredni sektor i ruralna područja Unije.
                        
                     
            
               
                           (7)
                        
                        
                           Kako je navedeno u uvodnoj izjavi 24. Uredbe (EU) 2020/2220, na dodatna sredstva iz EURI-ja primjenjuju se posebni uvjeti. Ta bi dodatna sredstva stoga trebalo programirati i pratiti odvojeno od potpore Unije za ruralni razvoj, pri čemu bi se, općenito, trebala primjenjivati pravila iz Uredbe (EU) br. 1305/2013. Stoga bi ta dodatna sredstva trebalo provesti Uredbom (EU) br. 1305/2013 i smatrati ih u okviru te uredbe iznosima kojima se financiraju mjere u okviru EPFRR-a. Zato bi odgovarajuća pravila o pragovima i smanjenjima iz članka 5.a Delegirane uredbe (EU) br. 907/2014 trebalo izračunavati zasebno u odnosu na sredstva dodijeljena u okviru EPFRR-a i na dodatna sredstva iz članka 58.a Uredbe (EU) br. 1305/2013.
                        
                     
            
               
                           (8)
                        
                        
                           U skladu s Delegiranom uredbom (EU) br. 907/2014 Komisija izvršava plaćanja državama članicama u mjesečnim ili drugim redovitim intervalima na temelju izjava o izdatcima koje dostavljaju države članice. Međutim, Komisija bi pritom trebala uzeti u obzir prihod koji agencije za plaćanja ostvare u korist proračuna Unije i koji države članice prijave u svojim mjesečnim izjavama. Komisija trenutačno u okviru EFJP-a iznose rashoda prebija s iznosima namjenskih prihoda izravno u odluci o mjesečnim plaćanjima. Ta financijska operacija odstupa od načina na koji se namjenskim prihodima upravlja u okviru drugih fondova Unije, u kojima ih se ne prebija nego vraća nalogom za povrat sastavljenim na temelju članka 98. Uredbe (EU, Euratom) 2018/1046 Europskog parlamenta i Vijeća (7). Kako bi se uskladila računovodstvena praksa Komisije, a posebno način na koji se upravlja namjenskim prihodima, potrebno je uskladiti taj tehnički aspekt financijskog upravljanja EFJP-om s postupcima koji se upotrebljavaju u drugim fondovima Unije. Uvjete za prijeboj namjenskih prihoda ostvarenih u okviru EFJP-a trebalo bi stoga na odgovarajući način izmijeniti a da se time ne ugrozi pravodobno izvršenje plaćanja državama članicama.
                        
                     
            
               
                           (9)
                        
                        
                           Delegiranu uredbu (EU) br. 907/2014 trebalo bi stoga na odgovarajući način izmijeniti,
                        
                     
            DONIJELA JE OVU UREDBU:
         
         
            
               
                  Članak 1.
               
               Delegirana uredba (EU) br. 907/2014 mijenja se kako slijedi:
               
                           (1)
                        
                        
                           Članak 5. mijenja se kako slijedi:
                           
                                       (a)
                                    
                                    
                                       stavak 3.a briše se;
                                    
                                 
                                       (b)
                                    
                                    
                                       stavak 5 zamjenjuje se sljedećim:
                                       
                                          „5.   Provjere poštovanja rokova plaćanja provode se jedanput svake financijske godine za izdatke ostvarene do 15. listopada. Međutim, ako se u kontekstu mjesečnih izjava o izdatcima utvrdi nepoštovanje rokova plaćanja, moguće je provesti dodatnu provjeru poštovanja rokova plaćanja za izdatke ostvarene do 31. srpnja.
                                          Svako prekoračenje roka plaćanja uzima se u obzir najkasnije u odluci o poravnanju računa iz članka 51. Uredbe (EU) br. 1306/2013.”;
                                       
                                    
                                 
                     
                           (2)
                        
                        
                           u članku 5.a dodaje se sljedeći stavak:
                           
                              „7.   Pragovi i smanjenja iz stavaka 2. i 3. izračunavaju se zasebno u odnosu na sredstva dodijeljena u okviru Europskog poljoprivrednog fonda za ruralni razvoj bez dodatnih sredstava iz članka 58.a Uredbe (EU) br. 1305/2013 i u odnosu na ta dodatna sredstva.”;
                           
                        
                     
                           (3)
                        
                        
                           u članku 7. stavak 1. zamjenjuje se sljedećim:
                           
                              „1.   U svojoj odluci o mjesečnim plaćanjima koju treba donijeti na temelju članka 18. stavka 3. Uredbe (EU) br. 1306/2013, Komisija plaća iznos izdataka koji je svaka država članica prijavila u mjesečnoj izjavi, umanjen za namjenski prihod koji je ta država članica uključila u izjave o izdatcima. To se usklađivanje smatra jednakim ubiranju odgovarajućeg prihoda.
                              Odobrena sredstva za preuzimanje obveza i odobrena sredstva za plaćanja koja tvori namjenski prihod otvaraju se nakon što se taj prihod dodijeli proračunskim linijama.”
                           
                        
                     
            
               
                  Članak 2.
               
               Ova Uredba stupa na snagu trećeg dana od dana objave u Službenom listu Europske unije.
            
         
         
            
               Ova je Uredba u cijelosti obvezujuća i izravno se primjenjuje u svim državama članicama.
               Sastavljeno u Bruxellesu 2. lipnja 2021.
               
                  
                     Za Komisiju
                  
                  
                     Predsjednica
                  
                  Ursula VON DER LEYEN
               
            
         
         
            (1)  SL L 347, 20.12.2013., str. 549.
         
         
            (2)  Delegirana uredba Komisije (EU) br. 907/2014 оd 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu agencija za plaćanja i ostalih tijela, financijskog upravljanja, poravnanja računa, jamstava i upotrebe eura (SL L 255, 28.8.2014., str. 18.).
         
            (3)  Delegirana uredba Komisije (EU) 2015/160 оd 28. studenoga 2014. o izmjeni Delegirane uredbe (EU) br. 907/2014 o dopuni Uredbe (EU) br. 1306/2013 Europskog parlamenta i Vijeća u pogledu agencija za plaćanja i ostalih tijela, financijskog upravljanja, poravnanja računa, jamstava i upotrebe eura (SL L 27, 3.2.2015., str. 7.).
         
            (4)  Uredba Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (SL L 30, 31.1.2009., str. 16.).
         
            (5)  Uredba (EU) 2020/2220 Europskog parlamenta i Vijeća od 23. prosinca 2020. o utvrđivanju određenih prijelaznih odredaba za potporu iz Europskog poljoprivrednog fonda za ruralni razvoj (EPFRR) i Europskog fonda za jamstva u poljoprivredi (EFJP) u godinama 2021. i 2022. i izmjeni uredaba (EU) br. 1305/2013, (EU) br. 1306/2013 i (EU) br. 1307/2013 u pogledu sredstava i primjene u godinama 2021. i 2022. te Uredbe (EU) br. 1308/2013 u pogledu sredstava i raspodjele takve potpore u godinama 2021. i 2022. (SL L 437, 28.12.2020., str. 1.).
         
            (6)  Uredba (EU) br. 1305/2013. Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).
         
            (7)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).